Борис Младенов-Young
Неделно утро. Карам го лежерно…

chitanka.info

Неделно утро. Карам го лежерно —

на леност и нега съм се отдал;

с наслада сърбам от кафето черно

и Лермонтов чета в оригинал.

Край мен са теменужки разцъфтяли

във всевъзможни форми, багри, цвят;

те в моя дом градинка са създали —

един миниатюрен райски свят.

И музика небесна ме опива:

сюита „Le tombeaux de Couperin“;[1]

душата ми, доволна и щастлива,

в блаженство среща пролетния ден.

Защо ми трябва Рая в небесата,

когато тук го имам на земята!

Сидни, Австралия — 2011 г.

[1] Le tombeaux de Couperin — гробът на Куперен ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.